Document ID: 32007R0916

A BIZOTTSÁG 916/2007/EK RENDELETE
(2007. július 31.)
a 2003/87/EK európai parlamenti és tanácsi irányelv és a 280/2004/EK európai parlamenti és tanácsi határozat szerinti kibocsátásforgalmi jegyzékek egységesített és biztonságos rendszeréről szóló 2216/2004/EK rendelet módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 19. cikke (3) bekezdésére,
tekintettel az üvegházhatást okozó gázok Közösségen belüli kibocsátásának nyomon követését szolgáló rendszerről és a Kiotói Jegyzőkönyv végrehajtásáról szóló, 2004. február 11-i 280/2004/EK európai parlamenti és tanácsi határozatra (2) és különösen annak 6. cikke (1) bekezdése első albekezdésének második mondatára,
mivel:
(1)
A 2216/2004/EK bizottsági rendelet (3) általános rendelkezéseket, funkcionális és műszaki előírásokat, valamint működési és karbantartási követelményeket állapít meg a kibocsátásiegység-forgalmi jegyzékek közös adatelemeket egységesített adatbázisok formájában tartalmazó egységesített és biztonságos rendszere és a közösségi független ügyleti jegyzőkönyv tekintetében.
(2)
A rendszer architektúrájából következik, hogy ha a kibocsátásiegység-forgalmi jegyzékek a közösségi független ügyleti jegyzőkönyvhöz az ENSZ éghajlat-változási keretegyezményének (UNFCCC) független ügyleti jegyzőkönyvén keresztül kapcsolódnak, akkor az ügyletek végrehajtási útvonala csak valamennyi kibocsátásiegység-forgalmi jegyzékre egyszerre módosítható. Azok a kibocsátásiegység-forgalmi jegyzékek, amelyek a megadott határidőre nem készülnek el, nem vehetnek részt az üvegházhatást okozó gázok kibocsátási egységei közösségi kereskedelmi rendszerében attól fogva, hogy más tagállamok közvetlenül kapcsolódnak az UNFCCC független ügyleti jegyzőkönyvéhez. Tehát gondoskodni kell arról, hogy amikor az UNFCCC független ügyleti jegyzőkönyve üzembe áll, akkor a kapcsolat létrejöjjön közte, illetve a közösségi független ügyleti jegyzőkönyv és a kibocsátásiegység-forgalmi jegyzékek között vagy akkor, amikor a közösségi független ügyleti jegyzőkönyv és valamennyi kibocsátásiegység-forgalmi jegyzék műszakilag alkalmassá válik e kapcsolat létesítésére, vagy akkor, amikor a Közösség megfelelőnek találja a két ügyleti jegyzőkönyv összekapcsolását.
(3)
A jelenlegi állapot szerint, amikor az UNFCCC független ügyleti jegyzőkönyve és a közösségi független ügyleti jegyzőkönyv között létrejön a kapcsolat, akkor a kibocsátásiegység-forgalmi jegyzékek a közösségi független ügyleti jegyzőkönyvhöz az UNFCCC független ügyleti jegyzőkönyvén keresztül fognak kapcsolódni. A közösségi független ügyleti jegyzőkönyv és a kibocsátásiegység-forgalmi jegyzékek közötti adatforgalom ugyanakkor sokkal egyszerűbb és rugalmasabb lenne, ha a kibocsátásiegység-forgalmi jegyzékek a közösségi független ügyleti jegyzőkönyvön keresztül az UNFCCC független ügyleti jegyzőkönyvéhez kapcsolódnának. Ezért a központi tisztviselőnek felhatalmazást kell kapnia a kapcsolatok létesítési rendjének meghatározására.
(4)
Mind a tagállamoknak, mind a Közösségnek biztosítania kell egyrészről azt, hogy a kibocsátásiegység-forgalmi jegyzékek lehetőség szerint mihamarabb hozzákapcsolódjanak az UNFCCC független ügyleti jegyzőkönyvéhez, másrészről azt, hogy átadják az UNFCCC független ügyleti jegyzőkönyve kezelőjének azt a dokumentációt, amely - az UNFCCC részes feleinek konferenciája 24/CP.8. határozata alapján kidolgozott, a Kiotói Jegyzőkönyv szerinti kibocsátásiegység-forgalmi jegyzékrendszerek adatcsereszabványaira vonatkozó funkcionális és műszaki előírásokkal összhangban - a jegyzőkönyvhöz történő regisztrációjuk inicializáláshoz szükséges.
(5)
A Közösségnek minden szükséges lépést meg kell tennie annak érdekében, hogy valamennyi tagállami kibocsátásiegység-forgalmi jegyzék, a közösségi független ügyleti jegyzőkönyv és az UNFCCC független ügyleti jegyzőkönyve között 2007. december 1-jéig létrejöjjön a kapcsolat.
(6)
Gondoskodni kell arról, hogy a kibocsátásiegység-forgalmi jegyzékekbe a hitelesített kibocsátásadatok csak akkor legyenek bevihetők, ha a hitelesített kibocsátásadatokat tartalmazó jelentést megküldték az illetékes hatóságnak, továbbá hogy a kibocsátásiegység-forgalmi jegyzékekben a kibocsátási egységek leadására előírt határidőt követően a hitelesített kibocsátásadatok csak akkor legyenek helyesbíthetők, ha az illetékes hatóság dönt annak a létesítménynek a megfelelőségi státusáról is, amelynek a hitelesített kibocsátásadatait helyesbíteni kívánják.
(7)
Rendelkezéseket kell elfogadni annak biztosítására, hogy azok a tagállamok, amelyek nem tudnak kiadni KME-ket, és ennek nem az az oka, hogy nem jogosultak KCSE-k és KME-k átruházására és megszerzésére, ugyanakkor azonban az UNFCCC-hez fűzött Kiotói Jegyzőkönyv 11/CMP.1. határozatának rendelkezéseivel összhangban IKCS-ket használnak, továbbra is egyenlő félként vehessenek részt a közösségi kibocsátáskereskedelmi rendszerben, amit a 2008-2012-es időszakban akadályozna, hogy - más tagállamokkal ellentétben - nem adhatnának ki KME-kből átalakított kibocsátási egységeket. Ezt az egyenlő félként való részvételt egy olyan, a közösségi kibocsátásiegység-forgalmi jegyzéken belül kialakítandó mechanizmuson keresztül kell biztosítani, amely lehetővé teszi azon tagállami üzemeltetők számára, amelyek nem rendelkeznek KME-kkel, hogy nem KME-kből átalakított kibocsátási egységeket KME-kből átalakított kibocsátási egységekre cseréljenek kibocsátási egységek átadásakor olyan tagállamok kibocsátásiegység-forgalmi jegyzékein vezetett számlák felé, amelyek rendelkeznek KME-kkel. Egy hasonló folyamatnak ugyanezt az átadást fordított irányban is lehetővé kell tennie. A létesítmények megfelelőségi státusának (ez a számadat jelzi a kibocsátásiegység-forgalmi jegyzékekben, hogy az üzemeltető teljesítette-e a 2003/87/EK irányelvben a kibocsátási egységek leadására vonatkozóan előírt kötelezettségét) kiszámítására vonatkozó szabályok módosításával biztosítani kell, hogy a létesítmény ne minősüljön a 2003/87/EK irányelv értelmében kötelességszegőnek azért, mert az adott évet megelőző évtől különböző évre vonatkozóan ad le kibocsátási egységeket.
(8)
A nemzetikiosztásiterv-táblában meg kell jelennie annak, ha a tagállam új kibocsátó részére a tartalék terhére kibocsátási egységeket ad ki, valamint ha létesítmény bezárása miatt kibocsátási egységek kerülnek vissza a tartalékba, lehetővé téve ezáltal, hogy a közvéleménynek ezekkel az ügyletekkel kapcsolatban átfogó és naprakész információk álljanak rendelkezésére.
(9)
Annak érdekében, hogy a közösségi független ügyleti jegyzőkönyv az UNFCCC független ügyleti jegyzőkönyvének működésében bekövetkező hiba esetén attól függetlenül is működhessen, azokat az ellenőrzéseket, amelyeket - az UNFCCC részes feleinek konferenciája 24/CP.8. határozata alapján kidolgozott, a Kiotói Jegyzőkönyv szerinti kibocsátásiegység-forgalmi jegyzékrendszerek adatcsereszabványaira vonatkozó funkcionális és műszaki előírásokkal összhangban - az UNFCCC független ügyleti jegyzőkönyvének kell végeznie és amelyeket jelenleg a közösségi független ügyleti jegyzőkönyv végez, be kell építeni a közösségi jogba.
(10)
Az éves megfelelési ciklus lezárása érdekében alapvető fontosságú rendelkezni a létesítmények hitelesített kibocsátásadataira vonatkozó tájékoztatás megjelenítésének végső határidejéről. A tapasztalatok alapján az e tájékoztatás megjelenítésére jelenleg előírt végső határidőt olyan rendelkezésnek kell felváltania, amelynek értelmében a tagállamok és a Bizottság köteles a lehető legkorábban és összehangolt, harmonizált módon gondoskodni a szóban forgó tájékoztatás megjelenítéséről.
(11)
Mivel a közösségi független ügyleti jegyzőkönyvben a 2216/2004/EK rendelet XVI. melléklete értelmében a létesítmények leadási kötelezettségeinek teljesítéséről a jelenlegi szabályok szerint megjelenített tájékoztatás nem mindig egyértelmű, különösen akkor nem, ha a létesítmény megfelelőségi státusában a leadásra előírt határidő után változás következik be, a leadási kötelezettségek teljesítésével kapcsolatos tájékoztatást részletesebbé és konkrétabbá kell tenni.
(12)
A piaci információkhoz való egyenlő hozzáférés biztosítása érdekében, ami a jól működő piaccal szemben alapvető követelmény, a közösségi független ügyleti jegyzőkönyvnek további információkat is a közvélemény elé kell tárnia, így különösen azt, hogy egy adott számla zárolva van-e; a különböző kibocsátásiegység-forgalmi jegyzékek által felszámolt díjakat; a 2003/87/EK európai parlamenti és tanácsi irányelvnek megfelelően a Kiotói Jegyzőkönyvben meghatározott projekttevékenységek esetében a kibocsátási egységek Közösségen belüli kereskedelmi rendszere szerint történő üvegházhatástokozógázkibocsátás-csökkentések kétszeres elszámolásának elkerüléséről szóló, 2006. november 13-i 2006/780/EK bizottsági határozatban (4) előírt, a tartalékokra vonatkozó táblázatot; azon létesítmények részarányát, amelyek már benyújtották a hitelesített kibocsátásadatokat; valamint azon kibocsátási egységek részarányát, amelyek a kiosztás és a leadás között nem vettek részt ügyletben.
(13)
A 2216/2004/EK rendeletet ezért mindezeknek megfelelően módosítani kell.
(14)
Az e rendeletben előírt rendelkezések összhangban vannak az Éghajlat-változási Bizottság véleményével,
ELFOGADTA EZT A RENDELETET:
1. cikk
A 2216/2004/EK rendelet a következőképpen módosul:
1.
A 2. cikk a következőképpen módosul:
a)
Az e) pont helyébe a következő szöveg lép:
„e)
»kibocsátható mennyiségi egység (KME)«: a 280/2004/EK határozat 7. cikkének (3) bekezdése alapján vagy a Kiotói Jegyzőkönyv valamely Részes Fele által kiadott egység;”.
b)
A p) pont a következő mondattal egészül ki:
„Külön rendelkezések vonatkoznak a 63a. cikk szerinti kibocsátásiegység-forgalmi jegyzékekre;”.
2.
A 3. cikk (3) bekezdése a következő albekezdéssel egészül ki:
„2008. február 1-jétől kezdődően minden kibocsátásiegység-forgalmi jegyzéknek képesnek kell lennie a XIa. mellékletben előírt, a nemzetikiosztásiterv-táblák automatikus módosításával kapcsolatos folyamatok helyes végrehajtására.”
3.
Az 5. cikk a következőképpen módosul:
a)
A (4) és az (5) bekezdés helyébe a következő szöveg lép:
„(4) A központi tisztviselő a kibocsátásiegység-forgalmi jegyzékrendszerben lévő adatok épségének elősegítése érdekében gondoskodik a XI. mellékletben előírt adminisztratív folyamatok végrehajtásáról, továbbá annak érdekében, hogy a nemzetikiosztásiterv-táblák valóban a létesítményeknek kiadott és kiosztott kibocsátási egységek számát tartalmazzák, gondoskodik a XIa. mellékletben előírt, a nemzetikiosztásiterv-táblák automatikus módosításával kapcsolatos folyamatok végrehajtásáról.
(5) A központi tisztviselő csak akkor végez kibocsátási egységekkel, hitelesített kibocsátásadatokkal, a nemzetikiosztásiterv-táblák automatikus módosításával, számlákkal vagy kiotói egységekkel kapcsolatos folyamatokat, ha ez központi tisztviselői feladatának ellátásához szükséges.”
b)
A (6) bekezdés a következő albekezdéssel egészül ki:
„A közösségi független ügyleti jegyzőkönyvnek 2008. február 1-jétől kezdődően képesnek kell lennie a XIa. mellékletben előírt, a nemzetikiosztásiterv-táblák automatikus módosításaival kapcsolatos valamennyi folyamat helyes végrehajtására.”
4.
A 6. cikk (2) bekezdésének helyébe a következő szöveg lép:
„(2) 2008. február 1-jétől a 7. cikkben előírt kommunikációs kapcsolat létrejöttéig a kibocsátási egységekkel, a hitelesített kibocsátásadatokkal, a nemzetikiosztásiterv-táblák automatikus módosításaival és a számlákkal kapcsolatos összes folyamatot a közösségi független ügyleti jegyzőkönyvön keresztül történő adatcserével kell lebonyolítani.”
5.
A 7. cikk helyébe a következő szöveg lép:
„7. cikk
A független ügyleti jegyzőkönyvek közötti kommunikációs kapcsolat
(1) A közösségi független ügyleti jegyzőkönyv és az UNFCCC független ügyleti jegyzőkönyve közötti kommunikációs kapcsolat akkor tekinthető megvalósultnak, amikor az Éghajlat-változási Bizottsággal lefolytatott konzultációt követően a központi tisztviselő úgy dönt, hogy ezeket a rendszereket össze kell kapcsolni. A központi tisztviselő akkor hozza létre és tartja fenn ezt a kapcsolatot, amikor
a)
valamennyi kibocsátásiegység-forgalmi jegyzék sikeresen lebonyolította az UNFCCC inicializálási eljárását;
b)
a közösségi független ügyleti jegyzőkönyv és az UNFCCC független ügyleti jegyzőkönyve képes a megfelelő funkcionalitás biztosítására és arra, hogy egymással kapcsolatot tartson fenn.
(2) Ha az (1) bekezdésben előírt feltételek nem teljesülnek, akkor a Bizottság - feltéve, hogy az Éghajlat-változási Bizottság tagjainak többsége ezt támogatja - jogosult utasítani a központi tisztviselőt e kapcsolat létrehozására és fenntartására.
(3) Az (1) bekezdésben előírt kapcsolat létrehozását követően a kibocsátási egységekkel, a hitelesített kibocsátásadatokkal, a számlákkal, a nemzetikiosztásiterv-táblák automatikus módosításaival és a kiotói egységekkel kapcsolatos összes folyamatot az UNFCCC független ügyleti jegyzőkönyvén keresztüli adatcserével kell a közösségi független ügyleti jegyzőkönyv felé végezni.
(4) A Bizottság értékeli a kibocsátásiegység-forgalmi jegyzékek, az UNFCCC független ügyleti jegyzőkönyve és a közösségi független ügyleti jegyzőkönyv összekapcsolására adódó, a (3) bekezdésben előírt módszertől különböző lehetőségeket, és erről jelentést tesz az Éghajlat-változási Bizottságnak. Megvizsgálja különösen, hogy van-e lehetőség arra, hogy a kibocsátási egységekkel és a kiotói egységekkel kapcsolatos összes folyamat a közösségi független ügyleti jegyzőkönyvön keresztüli adatcserével történjék az UNFCCC független ügyleti jegyzőkönyve felé, és a hitelesített kibocsátásadatokkal, a számlákkal és a nemzetikiosztásiterv-táblák automatikus módosításaival kapcsolatos összes folyamat a közösségi független ügyleti jegyzőkönyvön keresztüli adatcserével valósuljon meg.
(5) A tagállamok átadják az UNFCCC független ügyleti jegyzőkönyve kezelőjének és a központi tisztviselőnek azt a dokumentációt, amely az egyes kibocsátásiegység-forgalmi jegyzékeknek az UNFCCC független ügyleti jegyzőkönyvében történő inicializálásához szükséges, és 2007. szeptember 1-jéig - az UNFCCC részes feleinek konferenciája 24/CP.8. határozata alapján kidolgozott, a Kiotói Jegyzőkönyv szerinti kibocsátásiegység-forgalmi jegyzékrendszerek adatcsereszabványaira vonatkozó funkcionális és műszaki előírásokkal összhangban - minden kibocsátásiegység-forgalmi jegyzék műszaki szempontból felkészül az inicializálási folyamat megkezdésére.
(6) Az (1) és a (2) bekezdésben előírt döntéseket lehetőség szerint legalább végrehajtásuk előtt három hónappal kell elfogadni.”
6.
A 10. cikk (3) bekezdése helyébe a következő szöveg lép:
„(3) Az illetékes hatóságok és a jegyzékkezelők a kibocsátási egységekkel, a hitelesített kibocsátásadatokkal, a nemzetikiosztásiterv-táblák automatikus módosításaival, a számlákkal és a kiotói egységekkel kapcsolatosan csak olyan folyamatokat hajthatnak végre, amelyek illetékes hatósági vagy jegyzékkezelői feladatkörük ellátásához szükségesek.”
7.
A 15. cikk (1) bekezdése helyébe a következő szöveg lép:
„(1) Legkésőbb 14 nappal azt követően, hogy hatályba lépett egy korábban ilyen engedéllyel nem rendelkező létesítmény üzemeltetője részére kiadott, az üvegházhatású gázok kibocsátására vonatkozó engedély, illetőleg hogy megtörtént a kibocsátásegység-forgalmi jegyzék és a közösségi független ügyleti jegyzőkönyv közötti kommunikációs kapcsolat aktiválása - a későbbi időpont a mérvadó -, az illetékes hatóság, vagy ha az illetékes hatóság úgy rendelkezik, az üzemeltető köteles a III. mellékletben előírt adatokat a jegyzékkezelő rendelkezésére bocsátani.”
8.
A 17. cikk a következő (3) bekezdéssel egészül ki:
„(3) Ha az illetékes hatóság a jegyzékkezelőt arról értesítette, hogy visszavonta az üvegházhatású gázok kibocsátására vonatkozó engedélyét egy olyan létesítménynek, amely szerepel a 44. cikk értelmében benyújtott nemzetikiosztásiterv-táblában, vagy hogy a kérdéses létesítmény leadta ezt az engedélyét, a jegyzékkezelő a számla lezárását megelőzően javasolja a központi tisztviselőnek a nemzetikiosztásiterv-táblában a következő változások végrehajtását:
a)
minden olyan kibocsátási egység törlését és nulla értékkel való helyettesítését, amelyet - a nemzetikiosztásiterv-tábla javasolt módosításának átvezetéséig - a létesítménynek nem osztottak ki;
b)
ugyanennyi kibocsátási egység hozzáadását a nemzetikiosztásiterv-tábla azon részéhez, amely a meglévő létesítményeknek még nem kiosztott kibocsátási egységeket tartalmazza.
A javaslatot a XIa. mellékletben előírt folyamatokkal összhangban a közösségi független ügyleti jegyzőkönyvhöz kell benyújtani, amelyet az automatikusan ellenőriz és végrehajt.”
9.
A 28. cikk helyébe a következő szöveg lép:
„28. cikk
A közösségi független ügyleti jegyzőkönyv által észlelt eltérések
(1) A központi tisztviselő gondoskodik arról, hogy a közösségi független ügyleti jegyzőkönyv - az eltérések kiküszöbölése érdekében - a VIII., IX., XI. és XIa. mellékletben előírt automatikus ellenőrzések révén ellenőrizze a kibocsátási egységekkel, a hitelesített kibocsátásadatokkal, a számlákkal, a nemzetikiosztásiterv-táblák automatikus módosításaival és a kiotói egységekkel kapcsolatos összes folyamatot.
(2) Ha az (1) bekezdésben előírt automatikus ellenőrzés eltérést talál a VIII., IX., XI. és XIa. mellékletben előírt folyamatokban, a központi tisztviselő automatikus válasz megküldésével haladéktalanul értesíti az érintett jegyzékkezelőt vagy jegyzékkezelőket, akik a VIII., IX., XI. és XIa. mellékletben előírt válaszkódok segítségével megadják az eltérés pontos jellegét.
Amikor a kezdeményező kibocsátásiegység-forgalmi jegyzék kezelőjéhez ilyen, a VIII., IX. vagy XIa. mellékletben előírt folyamatra vonatkozó válaszkód érkezik, a kezdeményező kibocsátásiegység-forgalmi jegyzék kezelője megszakítja a folyamatot, és értesíti a közösségi független ügyleti jegyzőkönyvet.
A központi tisztviselő a közösségi független ügyleti jegyzőkönyvben lévő információkat nem frissíti.
Az érintett jegyzékkezelő vagy jegyzékkezelők a folyamat megszakításáról haladéktalanul tájékoztatják az érintett számlabirtokosokat.”
10.
A 29. cikk a következőképpen módosul:
a)
Az (1) bekezdés első albekezdése helyébe a következő szöveg lép:
„(1) A központi tisztviselő biztosítja, hogy a közösségi független ügyleti jegyzőkönyv szabályos időközönként elindítsa a X. mellékletben meghatározott adategyeztetési folyamatot. Ebből a célból a közösségi független ügyleti jegyzőkönyv nyilvántartja a kibocsátási egységekkel, a számlákkal, a nemzetikiosztásiterv-táblák automatikus módosításaival és a kiotói egységekkel kapcsolatos összes folyamatot.”
b)
A cikk a következő (3) bekezdéssel egészül ki:
„(3) A központi tisztviselő kérésére a jegyzékkezelő az általa kezelt kibocsátásiegység-forgalmi jegyzékben szereplő, a hitelesített kibocsátásadatokat tartalmazó táblázat egy példányát átadja a központi tisztviselőnek. A központi tisztviselő ellenőrzi, hogy a kibocsátásiegység-forgalmi jegyzékben szereplő, a hitelesített kibocsátásadatokat tartalmazó táblázat tartalma megegyezik-e a közösségi független ügyleti jegyzőkönyvben lévő adatokkal. Ha eltérést észlel, a központi tisztviselő erről haladéktalanul tájékoztatja a jegyzékkezelőt, és felszólítja, hogy a VIII. mellékletben a hitelesített kibocsátásadatok frissítésére előírt folyamatnak megfelelően szüntesse meg az eltérést.
A közösségi független ügyleti jegyzőkönyvben a hitelesített kibocsátásadatok táblázatában bekövetkező valamennyi változást rögzíteni kell.”
11.
A 32. cikk helyébe a következő szöveg lép:
„32. cikk
Folyamatok
Minden egyes folyamatnak követnie kell az adott folyamattípusra a VIII., IX., X., XI. és XIa. mellékletben előírt teljes üzenetváltás-sorozatot. Minden egyes folyamatnak meg kell felelnie az UNFCCC, illetve a Kiotói Jegyzőkönyv alapján kidolgozott webszolgáltatásokat leíró nyelvvel leírt formátumnak és informatikai követelményeknek.”
12.
A 33. cikk helyébe a következő szöveg lép:
„33. cikk
Azonosító kódok
A jegyzékkezelő minden egyes, a VIII. melléklet és a XIa. melléklet szerinti folyamathoz egyedi korrelációazonosító kódot, és minden egyes, a IX. melléklet szerinti folyamathoz egyedi ügyletazonosító kódot rendel.
Ezeknek az azonosító kódoknak a VI. mellékletben előírt elemeket kell tartalmazniuk.”
13.
A 34. cikk helyébe a következő szöveg lép:
„34. cikk
A számlákkal, a nemzetikiosztásiterv-táblák automatikus módosításaival és a hitelesített kibocsátásadatokkal kapcsolatos folyamatok véglegessé válása
Ha két független ügyleti jegyzőkönyv között kommunikációs kapcsolat áll fenn, és ha a számlákkal, a nemzetikiosztásiterv-táblák automatikus módosításaival és a hitelesített kibocsátásadatokkal kapcsolatos valamennyi folyamat az UNFCCC független ügyleti jegyzőkönyvén keresztüli adatcserével valósul meg, akkor ezek a folyamatok akkor válnak véglegessé, amikor mindkét független ügyleti jegyzőkönyv sikeresen értesítette a kezdeményező kibocsátásiegység-forgalmi jegyzéket arról, hogy a kezdeményező kibocsátásiegység-forgalmi jegyzék által küldött javaslatban nem észlelt eltérést.
Az első bekezdésben leírtaktól eltérő minden más esetben a számlákkal, a nemzetikiosztásiterv-táblák automatikus módosításaival és a hitelesített kibocsátásadatokkal kapcsolatos valamennyi folyamat akkor válik véglegessé, amikor a közösségi független ügyleti jegyzőkönyv értesítette a kezdeményező kibocsátásiegység-forgalmi jegyzéket arról, hogy a kezdeményező kibocsátásiegység-forgalmi jegyzék által küldött javaslatban nem észlelt eltérést.”
14.
A rendelet a következő 34a. cikkel egészül ki:
„34a. cikk
Hibásan kezdeményezett véglegessé vált ügyletek manuális visszafordítása
(1) Ha a számlabirtokos vagy a számlabirtokos nevében eljáró jegyzékkezelő véletlenül vagy tévedésből az 52. cikk, az 53. cikk, az 58. cikk vagy a 62. cikk (2) bekezdése alapján ügyletet kezdeményezett, akkor - a számlabirtokos ügyletek kezdeményezésére feljogosított képviselője vagy képviselői által aláírt, az ügylet véglegesítésétől, vagy ha az későbbre esik, e rendelet hatálybalépésétől számítva öt munkanapon belül postára adott írásos kérelem útján - javasolhatja jegyzékkezelőjének az ügylet manuális visszafordítását. A kérelemben nyilatkozni kell arról, hogy az ügyletet véletlenül vagy tévedésből kezdeményezték.
(2) A jegyzékkezelő - az ügylet visszafordításáról hozott döntésétől számítva 30 naptári napon belül, de legkésőbb az ügylet véglegessé válásától, vagy ha az későbbre esik, e rendelet hatálybalépésétől számítva 60 naptári napon belül - értesítheti a központi tisztviselőt a kérelemről és arról a szándékáról, hogy az ügylet visszafordítása céljából konkrét manuális beavatkozást szándékozik végrehajtani az adatbázisban.
A központi tisztviselő a jegyzékkezelőtől a (2) bekezdés első albekezdése értelmében megkapott értesítés átvételétől számított 30 naptári napon belül végrehajtja a jegyzékkezelő által megjelölt manuális beavatkozást a közösségi független ügyleti jegyzőkönyvben, amennyiben:
a)
az értesítést a (2) bekezdés első albekezdésében előírt határidő lejárta előtt adták postára;
b)
a javasolt manuális beavatkozás csak a véletlenül vagy tévedésből kezdeményezett ügylet hatásait fordítja vissza, és nem jár együtt olyan, későbbi időpontban kezdeményezett ügyletek visszafordításával, amelyek ugyanazokat a kibocsátási egységeket vagy kiotói egységeket érintik.
(3) A jegyzékkezelő az 52. cikk és az 53. cikk alapján kezdeményezett ügyletet nem fordíthatja vissza, ha a visszafordítás következtében az üzemeltető a megelőző év tekintetében nem megfelelővé válna.”
15.
A 44. cikk (2) bekezdése helyébe a következő szöveg lép:
„(2) A tagállamok minden alkalommal értesítik a Bizottságot, ha helyesbítik nemzeti kiosztási tervüket, egyúttal megküldik a Bizottságnak nemzetikiosztásiterv-táblájuk megfelelő helyesbítését. Ha a tagállam által a Bizottságnak benyújtott nemzeti kiosztási tervet a Bizottság a 2003/87/EK irányelv 9. cikkének (3) bekezdése alapján nem utasította el, vagy ha a Bizottságnak benyújtott nemzeti kiosztási terven a Bizottság módosításokat hagyott jóvá, és a nemzetikiosztásiterv-tábla helyesbítése ezen a terven alapul és az adatok minőségének javulása miatt szükséges, akkor a Bizottság utasítja a központi tisztviselőt, hogy az adott helyesbítést vezesse be a közösségi független ügyleti jegyzőkönyvben található nemzetikiosztásiterv-táblába.
Az új kibocsátókat érintő ilyen helyesbítéseket az e rendelet XIa. mellékletében előírt, a nemzetikiosztásiterv-táblák automatikus módosításaival kapcsolatos folyamat felhasználásával kell végrehajtani.
Az új kibocsátókat nem érintő ilyen helyesbítéseket az e rendelet XIV. mellékletében előírt inicializálási eljárások felhasználásával kell végrehajtani.
Minden más esetben a tagállam a nemzeti kiosztási terv helyesbítését bejelenti a Bizottságnak, és ha a Bizottság ezt a helyesbítést a 2003/87/EK irányelv 9. cikkének (3) bekezdésében előírt eljárással összhangban nem utasítja el, akkor a Bizottság utasítja a központi tisztviselőt, hogy a szóban forgó helyesbítést az e rendelet XIV. mellékletében előírt inicializálási eljárások felhasználásával vezesse be a közösségi független ügyleti jegyzőkönyvben található nemzetikiosztásiterv-táblába.”
16.
A 46. cikk helyébe a következő szöveg lép:
„46. cikk
Kibocsátási egységek kiosztása
A 44. cikk (2) bekezdése és a 47. cikk sérelme nélkül, 2008. február 28-ig és ezt követően minden év február 28. napjáig a jegyzékkezelő a Részes Fél számláról az adott üzemeltető számlájára átvezeti a teljes kibocsátásiegység-mennyiség azon hányadát, amelyet valamely jegyzékkezelő az adott létesítménynek az adott évre vonatkozóan a nemzetikiosztásiterv-tábla vonatkozó rovatával összhangban, a 45. cikk alapján kiosztott.
Ha a tagállam nemzeti kiosztási terve az adott létesítményre vonatkozóan úgy irányozza elő, a jegyzékkezelő ezt a hányadot az adott év valamely későbbi napján is átvezetheti.
A kibocsátási egységeket a IX. mellékletben előírt kibocsátásiegység-kiosztási folyamat szerint kell kiosztani.”
17.
A 48. cikk helyébe a következő szöveg lép:
„48. cikk
Kibocsátási egységek kiosztása új kibocsátóknak
Az illetékes hatóság utasítására a jegyzékkezelő az új kibocsátó üzemeltetői számlájára átvezeti a teljes kibocsátásiegység-mennyiség azon, a Részes Fél üzemeltetői számláján található hányadát, amelyet valamely jegyzékkezelő az új kibocsátónak az adott évre vonatkozóan a nemzetikiosztásiterv-tábla rovatával összhangban, a 45. cikk alapján kiosztott.
A kibocsátási egységeket a IX. mellékletben előírt kibocsátásiegység-kiosztási folyamat szerint kell átvezetni.”
18.
A rendelet a következő 48a. cikkel egészül ki:
„48.a. cikk
Kibocsátási egységek kiosztása tagállam általi értékesítésüket követően
Ha az egyik tagállam birtokában lévő kibocsátási egységek értékesítését követően az illetékes hatóság ilyen értelmű utasítást ad, a jegyzékkezelő adott mennyiségű kibocsátási egységet a Részes Fél számláról átvezet a kibocsátási egységek vevőjének személyi számlájára vagy üzemeltetői számlájára.
A kibocsátásiegység-forgalmi jegyzéken belüli átvezetéseket a IX. mellékletben előírt »belső átruházás« folyamattal kell végrehajtani. A kibocsátásiegység-forgalmi jegyzékek közötti átvezetéseket a IX. mellékletben előírt »külső átruházás (2008-2012 közt és tovább)« folyamattal kell végrehajtani.”
19.
Az 50. cikk a következőképpen módosul:
a)
Az (1) bekezdés első albekezdésének helyébe a következő szöveg lép:
„Ha az UNFCCC független ügyleti jegyzőkönyve és a közösségi független ügyleti jegyzőkönyv között e rendelet 7. cikkével összhangban létrejött a kommunikációs kapcsolat, akkor az egyes tagállamok a 280/2004/EK határozat 7. cikke (1) bekezdésében előírt jelentés benyújtásától számítva 16 hónapig nem ruházhatnak át és nem szerezhetnek meg KCSE-ket, illetve KME-ket, kivéve akkor, ha az UNFCCC titkársága értesítette az adott tagállamot, hogy megfelelőségi eljárás megindítására nem kerül sor.”
b)
A (2) bekezdés helyébe a következő szöveg lép:
„(2) 2008. január 1-jétől kezdődően ha egy tagállamban a Részes Fél számlákon, az üzemeltetői számlákon, a személyi számlákon és a megszüntetési számlákon lévő, az adott ötéves időszakra érvényes KCSE-k, IKCS-k, KME-k és ETE-k összesített állománya a kötelezettségvállalási időszakra előírt tartalék - amelyet a tagállam által kibocsátható mennyiség 90 %-aként, vagy ha az kisebb, az utoljára felmért készlet ötszörösének 100 %-aként kell számítani - 1 %-kal megnövelt értéke alá csökken, a központi tisztviselő értesíti az adott tagállamot.”
20.
Az 51. cikk helyébe a következő szöveg lép:
„51. cikk
Létesítmények hitelesített kibocsátásadatai
(1) Minden hitelesítő, beleértve a hitelesítőként eljáró illetékes hatóságokat is, amikor egy létesítmény előző évi kibocsátásadatait tartalmazó üzemeltetői jelentés hitelesítése során a 2003/87/EK irányelv V. melléklete értelmében a tagállam által megállapított részletes követelmények alapján a jelentést kielégítőnek találta, az adott létesítmény adott évi éves hitelesített kibocsátásadatát - az e rendelet VIII. mellékletében a hitelesített kibocsátásadatok frissítésére előírt folyamatnak megfelelően - bejegyzi a hitelesített kibocsátásadatok táblájának az adott létesítményhez rendelt, adott évre vonatkozó rovatába, illetve jóváhagyja ezt a bejegyzést.
(2) A jegyzékkezelő megtilthatja a létesítmény éves hitelesített kibocsátásadatának bejegyzését mindaddig, amíg az illetékes hatóság meg nem kapja az üzemeltetők által a 2003/87/EK irányelv 14. cikkének (3) értelmében az adott létesítményre vonatkozóan benyújtott, a hitelesített kibocsátásadatokat tartalmazó jelentést, és lehetővé nem teszi a kibocsátásiegység-forgalmi jegyzék számára az éves hitelesített kibocsátásadatok fogadását.
(3) Az illetékes hatóság utasíthatja a jegyzékkezelőt, hogy - a 2003/87/EK irányelv V. melléklete értelmében a tagállam által megállapított részletes követelményeknek való megfelelés biztosítása érdekében - egy korábbi év vonatkozásában helyesbítse valamely létesítmény adott évi hitelesített kibocsátásadatait úgy, hogy - az e rendelet VIII. mellékletében a hitelesített kibocsátásadatok frissítésére előírt folyamatnak megfelelően - az adott létesítmény adott évre vonatkozó helyesbített éves hitelesített kibocsátásait bejegyzi a hitelesített kibocsátásadatok táblájának az adott létesítményhez rendelt, adott évre vonatkozó rovatába.
(4) Ha az illetékes hatóság a jegyzékkezelőt egy korábbi év vonatkozásában valamely létesítmény adott évi hitelesített kibocsátásadatainak helyesbítésére akkor utasítja, amikor az ezen korábbi év kibocsátásaival azonos kibocsátásiegység-mennyiség leadására a 2003/87/EK irányelv 6. cikkének (2) bekezdésében előírt határidő már lejárt, akkor a központi tisztviselő csak abban az esetben engedélyezi ezt a helyesbítést, ha tájékoztatást kapott az illetékes hatóság arra vonatkozó döntéséről, hogy a hitelesített kibocsátásadatok helyesbítésének eredményeként a létesítménynek hogyan módosult a megfelelőségi státusa.”
21.
Az 55. cikk helyébe a következő szöveg lép:
„55. cikk
A megfelelőségi státus értékének meghatározása
Amikor a leadott kibocsátási egységek táblájának vagy a hitelesített kibocsátásadatok táblájának valamely létesítményre vonatkozó rovatába adatot jegyez be, a jegyzékkezelő meghatározza:
a)
a megfelelőségi státus 2005., 2006. és 2007. évre vonatkozó értékét az adott létesítményre és minden évre vonatkozólag úgy, hogy kiszámítja a 2005-2007-es időszakra az 52., 53. és 54. cikk értelmében leadott kibocsátási egységek mennyiségének összegét, és ebből levonja a tárgyévet és az azt megelőző négy évet magában foglaló ötéves időszak hitelesített kibocsátásadatainak összegét;
b)
a megfelelőségi státus 2008. évre és az azt követő évekre vonatkozó értékét az adott létesítményre és minden évre vonatkozólag úgy, hogy kiszámítja az aktuális időszakra az 52., 53. és 54. cikk értelmében leadott kibocsátási egységek mennyiségének összegét, és ebből levonja a 2008. évtől a tárgyévvel bezárólag tartó időszak hitelesített kibocsátásadatainak összegét, majd hozzáad egy korrekciós tagot.
A b) pontban említett korrekciós tag értéke nulla, ha a 2007-es érték nagyobb volt nullánál, de megtartja 2007-es értékét, ha a 2007-es érték nulla vagy annál kisebb.”
22.
Az 57. cikk helyébe a következő szöveg lép:
„57. cikk
Bejegyzések a hitelesített kibocsátásadatok táblájába
Ha 2006. május 1-jén, illetve azt követően minden év május 1. napján egy adott létesítményre valamely korábbi évre vonatkozólag a hitelesített kibocsátásadatok táblájában nem szerepel hitelesített kibocsátásadat, akkor a hitelesített kibocsátásadatok táblájába nem szabad olyan, a 2003/87/EK irányelv 16. cikkének (1) bekezdése alapján meghatározott helyettesítő kibocsátásadatot bejegyezni, amelynek kiszámítása nem a 2003/87/EK irányelv V. melléklete értelmében a tagállam által megállapított részletes követelményeknek a lehető legmegfelelőbben történt.”
23.
Az 58. cikk első albekezdésének helyébe a következő szöveg lép:
„2006., 2007. és 2008. június 30-án a jegyzékkezelő a Részes Fél számlán az 52., 53. és 54. cikk alapján található kibocsátási egységek, IKCS-k és vis maior kibocsátási egységek egy bizonyos számát törli. A kibocsátási egységek, IKCS-k és vis maior kibocsátási egységek törlendő száma a törlés pillanatában egyenlő a 2005. január 1-jétől 2006-ban a törlés pillanatáig, 2006-ban a törlés pillanatától 2007-ben a törlés pillanatáig, illetve 2007-ben a törlés pillanatától 2008-ban a törlés pillanatáig terjedő időszakra vonatkozóan a leadott kibocsátási egységek táblájába bejegyzett leadott kibocsátási egységek teljes számával.”
24.
Az 59. cikk helyébe a következő szöveg lép:
„59. cikk
A 2008-2012 közti időszakra és az azt követő időszakokra vonatkozóan leadott kibocsátási egységek törlése és megszüntetése
(1) 2009. június 30-ig és azt követően minden év június 30. napjáig a jegyzékkezelő törli a 2008-2012 közti időszakra és az azt követő ötéves időszakokra vonatkozóan leadott kibocsátási egységeket oly módon, hogy:
a)
az adott ötéves időszakra kiadott és a Részes Fél számlán lévő annyi kibocsátási egységet, amennyi az 52. cikk szerint leadott azon kibocsátási egységek teljes számával egyenlő, amelyek a leadott kibocsátási egységek táblájába az adott időszak első éve január 1. napjától a következő év május 31. napjáig, illetve a következő évek esetében a megelőző év június 1. napjától a következő év május 31. napjáig bejegyzésre kerültek, átalakítja KME-kké oly módon, hogy - a IX. mellékletben előírt »leadott kibocsátási egységek átalakítása megszüntetés céljából (2008-2012 közt és tovább)« folyamattal - ezen KME-knek a VI. mellékletben előírt elemekből álló egyedi egységazonosító kódjából eltávolítja a kibocsátásiegység-elemet; és
b)
az illetékes hatóság által megadott típusú kiotói egységekből - a 2003/87/EK irányelv 11a. cikkének (3) bekezdése szerinti projektekből származó IKCS-k kivételével, a IX. mellékletben előírt »leadott kibocsátási egységek megszüntetése (2008-2012 közt és tovább)« folyamattal - a Részes Fél számláról az adott időszakhoz tartozó megszüntetési számlára átvezet annyit, amennyi az 52. és az 53. cikk szerint leadott azon kibocsátási egységek teljes számával egyenlő, amelyek a leadott kibocsátási egységek táblájába az adott időszak első éve január 1. napjától a következő év május 31. napjáig, illetve a következő évek esetében a megelőző év június 1. napjától a következő év május 31. napjáig bejegyzésre kerültek.
(2) 2013. június 30. után, illetve ezt követően minden egyes ötéves időszakot követő év június 30. napja után a jegyzékkezelő az üzemeltetőknek még ki nem osztott kibocsátási egységeket KME-kké történő átalakítással megszüntetheti úgy, hogy - a IX. mellékletben előírt »ki nem osztott kibocsátási egységek átalakítása megszüntetés céljából (2008-2012 közt és tovább)« folyamattal - ezen KME-knek a VI. mellékletben előírt elemekből álló egyedi egységazonosító kódjából eltávolítja a kibocsátásiegység-elemet, majd a IX. mellékletben előírt »ki nem osztott kibocsátási egységek megszüntetése (2008-2012 közt és tovább)« folyamattal ezeket a KME-ket átvezeti a Részes Fél számláról az adott időszakhoz tartozó megszüntetési számlára.”
25.
A 60. cikk a) pontja helyébe a következő szöveg lép:
„a)
a kibocsátásiegység-forgalmi jegyzéken tartott, bármely kibocsátásiegység-forgalmi jegyzék által a 2005-2007 közti időszakra kiadott kibocsátási egységek száma és az 52. és az 54. cikk alapján az előző év június 30. napján elvégzett megszüntetés pillanata óta leadott kibocsátási egységeknek a törlés és a helyettesítés pillanatában érvényes száma közötti különbséggel egyenlő számú kibocsátási egységet átvezet a 11. cikk (1) és (2) bekezdése szerinti birtokosi számlákról a 2005-2007 közti időszakhoz tartozó törlési számlára;”.
26.
A 61. cikk a) és b) pontja helyébe a következő szöveg lép:
„a)
az előző ötéves időszakra az üzemeltetőknek kiosztott összes kibocsátási egységet az üzemeltetői és a személyi számlákról átvezeti a Részes Fél számlára;
b)
a kibocsátásiegység-forgalmi jegyzékben tartott, bármely kibocsátásiegység-forgalmi jegyzék által az előző ötéves időszakra kiosztott kibocsátási egységek száma és az 52. cikk alapján az előző év május 31. napja óta leadott kibocsátási egységek száma közötti különbséggel egyenlő számú kibocsátási egységet átalakít KME-kké úgy, hogy ezen KME-knek a VI. mellékletben előírt elemekből álló egyedi egységazonosító kódjából eltávolítja a kibocsátásiegység-elemet;”.
27.
A 63. cikk (1) bekezdése helyébe a következő szöveg lép:
„(1) A tagállam illetékes szervének utasítására a jegyzékkezelő a kibocsátásiegység-forgalmi jegyzékében - a IX. mellékletben előírt »kiotói egységek megszüntetése (2008-2012 közt és tovább)« folyamattal - a szerv által megadott mennyiségű és típusú, az 59. cikk alapján még meg nem szüntetett kiotói egységet a Részes Fél számláról átvezet a megfelelő megszüntetési számlára.”
28.
A rendelet a 63. cikket követően a következő Va. fejezettel egészül ki:
„VA. FEJEZET
A KME-kkel nem rendelkező tagállamok kibocsátásiegység-forgalmi jegyzékének működtetése
63a. cikk
A KME-kkel nem rendelkező tagállamok kibocsátásiegység-forgalmi jegyzékének működtetése
(1) Azok a tagállamok, amelyek nem tudnak kiadni KME-ket, és ennek nem az az oka, hogy nem jogosultak KCSE-k és KME-k átruházására és megszerzésére, ugyanakkor azonban az UNFCCC-hez fűzött Kiotói Jegyzőkönyv 11/CMP.1. határozatának rendelkezéseivel összhangban IKCS-ket használnak, a közösségi kibocsátásiegység-forgalmi jegyzékkel konszolidált módon hozzák létre, működtetik és tartják karban kibocsátásiegység-forgalmi jegyzéküket. A 3. cikk (3) bekezdése, a 4. cikk, a 6. cikk (1) bekezdése, a 11. cikk (1), (3) és (4) bekezdése, a 30. cikk (1) bekezdése, a 34. cikk, a 35. cikk, a 36. cikk, a 44. cikk (3) bekezdése, a 45. cikk, a 49. cikk (1) bekezdése, az 59. cikk, a 60. cikk, a 61. cikk és a 65. cikk ezekre a kibocsátásiegység-forgalmi jegyzékekre nem alkalmazandó.
(2) 2008. január 1-jétől az (1) bekezdés szerint működtetett kibocsátásiegység-forgalmi jegyzékeknek alkalmasnak kell lenniük a VIII., IX., X., XI. és XIa. melléklet szerint őket érintő folyamatok végrehajtására.
63b. cikk
A 63a. cikk szerint működtetett kibocsátásiegység-forgalmi jegyzékek és a közösségi független ügyleti jegyzőkönyv közötti kommunikációs kapcsolat
A 63a. cikk szerint működtetett kibocsátásiegység-forgalmi jegyzékek a közösségi független ügyleti jegyzőkönyvvel a közösségi kibocsátásiegység-forgalmi jegyzék által létesített kommunikációs kapcsolaton keresztül tartják a kapcsolatot.
A központi tisztviselő a XIII. mellékletben előírt tesztelési eljárások és a XIV. mellékletben előírt inicializálási eljárások sikeres elvégzését követően aktiválja a kommunikációs kapcsolatot, és erről értesíti a közösségi kibocsátásiegység-forgalmi jegyzék kezelőjét.
63c. cikk
A 63a. cikk szerint működtetett kibocsátásiegység-forgalmi jegyzékek. Az UNFCCC független ügyleti jegyzőkönyve által észlelt eltérések és ellentmondások
AZ UNFCCC független ügyleti jegyzőkönyve tájékoztatja a 63a. cikk szerint működtetett kibocsátásiegység-forgalmi jegyzéket minden olyan eltérésről, amelyet a szóban forgó kibocsátásiegység-forgalmi jegyzék által a közösségi kibocsátásiegység-forgalmi jegyzék kezelőjén keresztül kezdeményezett folyamat keretében észlelt.
A 63a. cikk szerint működtetett kibocsátásiegység-forgalmi jegyzék leállítja a folyamatot, és erről a közösségi kibocsátásiegység-forgalmi jegyzék kezelője tájékoztatja az UNFCCC független ügyleti jegyzőkönyvét. A 63a. cikk szerint működtetett kibocsátásiegység-forgalmi jegyzék kezelője és az esetleg érintett többi jegyzékkezelő a folyamat leállításáról haladéktalanul tájékoztatja az érintett számlabirtokosokat.
63d. cikk
A 63a. cikk szerint működtetett kibocsátásiegység-forgalmi jegyzékek. A számlákkal, a hitelesített kibocsátásadatokkal és a nemzetikiosztásiterv-táblák automatikus módosításaival kapcsolatos folyamatok véglegessé válása
Ha két független ügyleti jegyzőkönyv között kommunikációs kapcsolat áll fenn, és a számlákkal, a hitelesített kibocsátásadatokkal és a nemzetikiosztásiterv-táblák automatikus módosításaival kapcsolatos folyamatok az UNFCCC független ügyleti jegyzőkönyvén keresztül valósulnak meg, akkor ezek a folyamatok akkor válnak véglegessé, amikor mindkét független ügyleti jegyzőkönyv sikeresen értesítette a közösségi kibocsátásiegység-forgalmi jegyzéket arról, hogy a 63a. cikk szerint működtetett kezdeményező kibocsátásiegység-forgalmi jegyzék által küldött javaslatban nem észlelt eltérést.
Az első bekezdésben leírtaktól eltérő minden más esetben a VIII. és a XIa. mellékletben előírt valamennyi folyamat akkor válik véglegessé, amikor a közösségi független ügyleti jegyzőkönyv sikeresen értesítette a közösségi kibocsátásiegység-forgalmi jegyzéket arról, hogy a 63a. cikk szerint működtetett kezdeményező kibocsátásiegység-forgalmi jegyzék által küldött javaslatban nem észlelt eltérést.
63e. cikk
A 63a. cikk szerint működtetett kibocsátásiegység-forgalmi jegyzékek. A kibocsátásiegység-forgalmi jegyzékeken belüli ügyletekkel kapcsolatos folyamatok véglegessé válása
A IX. mellékletben előírt folyamatok - a külső átruházási folyamat kivételével - akkor válnak véglegessé, amikor mindkét független ügyleti jegyzőkönyv sikeresen értesítette a közösségi kibocsátásiegység-forgalmi jegyzéket arról, hogy a 63a. cikk szerint működtetett kezdeményező kibocsátásiegység-forgalmi jegyzék által küldött javaslatban nem észlelt eltérést, és a közösségi kibocsátásiegység-forgalmi jegyzék sikeres megerősítést küldött mindkét független ügyleti jegyzőkönyvnek arról, hogy a 63a. cikk szerint működtetett kibocsátásiegység-forgalmi jegyzék a javaslatának megfelelően frissítette tartalmát.
A közösségi független ügyleti jegyzőkönyv és az UNFCCC független ügyleti jegyzőkönyve közötti kommunikációs kapcsolat létrejöttét megelőzően azonban a IX. mellékletben előírt folyamatok - a külső átruházási folyamat kivételével - akkor válnak véglegessé, amikor a közösségi független ügyleti jegyzőkönyv értesítette a közösségi kibocsátásiegység-forgalmi jegyzéket arról, hogy a 63a. cikk szerint működtetett kezdeményező kibocsátásiegység-forgalmi jegyzék által küldött javaslatban nem észlelt eltérést, és a közösségi kibocsátásiegység-forgalmi jegyzék sikeres megerősítést küldött a közösségi független ügyleti jegyzőkönyvnek arról, hogy a 63a. cikk szerint működtetett kibocsátásiegység-forgalmi jegyzék a saját javaslatának megfelelően frissítette tartalmát.
63f. cikk
63a. cikk szerint működtetett kibocsátásiegység-forgalmi jegyzékek. A külső átruházási folyamat véglegessé válása
A 63a. cikk szerint működtetett kibocsátásiegység-forgalmi jegyzéket érintő külső átruházási folyamat akkor válik véglegessé, amikor mindkét független ügyleti jegyzőkönyv értesítette a megszerző kibocsátásiegység-forgalmi jegyzéket (vagy a közösségi kibocsátásiegység-forgalmi jegyzéket, ha a megszerző kibocsátásiegység-forgalmi jegyzék a 63a. cikk szerint működtetett kibocsátásiegység-forgalmi jegyzék), hogy a kezdeményező kibocsátásiegység-forgalmi jegyzék által küldött javaslatban (vagy a közösségi kibocsátásiegység-forgalmi jegyzék által küldött javaslatban, ha a kezdeményező kibocsátásiegység-forgalmi jegyzék a 63a. cikk szerint működtetett kibocsátásiegység-forgalmi jegyzék) nem észlelt eltérést, és a megszerző kibocsátásiegység-forgalmi jegyzék (vagy a közösségi kibocsátásiegység-forgalmi jegyzék, ha a megszerző kibocsátásiegység-forgalmi jegyzék a 63a. cikk szerint működtetett kibocsátásiegység-forgalmi jegyzék) sikeres megerősítést küldött a két független ügyleti jegyzőkönyvnek arról, hogy a megszerző kibocsátásiegység-forgalmi jegyzék a kezdeményező kibocsátásiegység-forgalmi jegyzék javaslatának megfelelően frissítette tartalmát.
A közösségi független ügyleti jegyzőkönyv és az UNFCCC független ügyleti jegyzőkönyve közötti kommunikációs kapcsolat létrejöttét megelőzően azonban a 63a. cikk szerint működtetett kibocsátásiegység-forgalmi jegyzéket érintő külső átruházási folyamat akkor válik véglegessé, amikor a közösségi független ügyleti jegyzőkönyv értesítette a megszerző kibocsátásiegység-forgalmi jegyzéket (vagy a közösségi kibocsátásiegység-forgalmi jegyzéket, ha a megszerző kibocsátásiegység-forgalmi jegyzék a 63a. cikk szerint működtetett kibocsátásiegység-forgalmi jegyzék) arról, hogy a kezdeményező kibocsátásiegység-forgalmi jegyzék által küldött javaslatban (vagy a közösségi kibocsátásiegység-forgalmi jegyzék által küldött javaslatban, ha a kezdeményező kibocsátásiegység-forgalmi jegyzék a 63a. cikk szerint működtetett kibocsátásiegység-forgalmi jegyzék) nem észlelt eltérést, és a megszerző kibocsátásiegység-forgalmi jegyzék (vagy a közösségi kibocsátásiegység-forgalmi jegyzék, ha a megszerző kibocsátásiegység-forgalmi jegyzék a 63a. cikk szerint működtetett kibocsátásiegység-forgalmi jegyzék) sikeres megerősítést küldött a közösségi független ügyleti jegyzőkönyvnek arról, hogy a kezdeményező kibocsátásiegység-forgalmi jegyzék javaslatának megfelelően frissítette tartalmát.
63g. cikk
A 63a. cikk szerint működtetett kibocsátásiegység-forgalmi jegyzékek. Hitelesítés
A 63a. cikk szerint működtetett kibocsátásiegység-forgalmi jegyzékek hitelesítése az UNFCCC független ügyleti jegyzőkönyvnél az UNFCCC titkársága vagy az általa kijelölt szerv által kiadott digitális tanúsítványok felhasználásával, a közösségi kibocsátásiegység-forgalmi jegyzéken keresztül történik.
A közösségi független ügyleti jegyzőkönyv és az UNFCCC független ügyleti jegyzőkönyve közötti kapcsolat létrehozásáig azonban a 63a. cikk szerint működtetett kibocsátásiegység-forgalmi jegyzékeket a közösségi független ügyleti jegyzőkönyvnél kell hitelesíteni a közösségi kibocsátásiegység-forgalmi jegyzéken keresztül, a XV. melléklet szerinti digitális tanúsítványok, felhasználónevek és jelszavak segítségével. A digitális tanúsítványok tekintetében a tanúsító hatóság feladatait, valamint a felhasználónevek és a jelszavak kiosztását a Bizottság vagy az általa kijelölt testület végzi.
63h. cikk
Speciális rendelkezések a 63a. cikk szerint működtetett kibocsátásiegység-forgalmi jegyzékek kezelőinek egyes kötelezettségeiről
A 63a. cikk szerint működtetett kibocsátásiegység-forgalmi jegyzékek kezelői tekintetében a 71. cikkben és a 72. cikk (2) és (3) bekezdésében előírt kötelezettségek a közösségi kibocsátásiegység-forgalmi jegyzék kezelőjét terhelik.
63i. cikk
A 63a. cikk szerint működtetett kibocsátásiegység-forgalmi jegyzékek. Számlák
(1) A 63a. cikk szerint működtetett kibocsátásiegység-forgalmi jegyzékeknek legalább két, a 12. cikkel összhangban létesített Részes Fél számlát kell tartalmazniuk.
(2) 1-es kezdeti egységtípusú kibocsátási egységek csak az egyik Részes Fél számlán szerepelhetnek, és a 63a. cikk szerint működtetett kibocsátásiegység-forgalmi jegyzékek és az ettől eltérőn működtetett kibocsátásiegység-forgalmi jegyzékek közötti külső átruházási ügyletekben csak az a Részes Fél számla vehet részt, amely az 1-es kezdeti egységtípusú kibocsátási egységeket tartalmazza. Az 1-es kezdeti egységtípusú kibocsátási egységeket tartalmazó Részes Fél számla a 63a. cikk szerint működtetett kibocsátásiegység-forgalmi jegyzékek és az ettől eltérőn működtetett kibocsátásiegység-forgalmi jegyzékek közötti külső átruházási ügyletektől eltérő ügyletben nem vehet részt, és csak 1-es kezdeti egységtípusú egységeket tartalmazhat.
(3) A 11. cikk (2) bekezdése alapján létrehozott üzemeltetői számlákon az egyes ügyletek végén nem lehetnek 1-es kezdeti egységtípusú kibocsátási egységek. A 63a. cikk szerint működtetett kibocsátásiegység-forgalmi jegyzékek személyi számlái a 63a. cikk szerint működtetett kibocsátásiegység-forgalmi jegyzékek és az ettől eltérőn működtetett kibocsátásiegység-forgalmi jegyzékek közötti külső átruházási ügyletekben nem vehetnek részt.
63j. cikk
A 63a. cikk szerint működtetett kibocsátásiegység-forgalmi jegyzékek. A 2008-2012 közti időszakra és az azt követő ötéves időszakokra vonatkozó nemzetikiosztásiterv-tábla
A 42. cikk (2) bekezdése szerint a nemzetikiosztásiterv-táblán végrehajtott olyan helyesbítést követően, amely a kibocsátási egységek 45. cikk szerinti kiadása után történik és amely a 45. cikk szerint a 2008-2012 közti időszakra vagy az azt követő ötéves időszakokra kiadott kibocsátási egységek összmennyiségét csökkenti, a 63a. cikk szerint működtetett kibocsátásiegység-forgalmi jegyzék az illetékes hatóságok által meghatározott számú kibocsátási egységet a 11. cikk (2) bekezdése és a 63i. cikk szerinti, kibocsátási egységeket tartalmazó birtokosi számlákról átvezet a közösségi kibocsátásiegység-forgalmi jegyzék adott időszakhoz tartozó törlési számlájára.
63k. cikk
A 63a. cikk szerint működtetett kibocsátásiegység-forgalmi jegyzékek. Kibocsátási egységek kiadása
Miután a nemzetikiosztásiterv-tábla bevitele a közösségi független ügyleti jegyzőkönyvbe megtörtént, a 63a. cikk szerint működtetett kibocsátásiegység-forgalmi jegyzék kezelője a 44. cikk (2) bekezdésében előírt feltétellel a 2008-2012 közti időszak első éve február 28. napjáig, majd minden ezt követő ötéves időszak első éve február 28. napjáig a nemzetikiosztásiterv-táblában előírt teljes kibocsátásiegység-mennyiséget kiadja a Részes Fél számlának.
A kibocsátási egységek kiadásakor a jegyzékkezelő minden egyes kibocsátási egységhez hozzárendel egy olyan, a VI. mellékletben előírt elemekből álló egyedi egységazonosító kódot, amelyben a kezdeti egységtípus értéke 0, a kiegészítő egységtípus értéke 4.
A kibocsátási egységeket a IX. mellékletben előírt »kibocsátási egységek kiadása (a 63a. cikk szerinti kibocsátásiegység-forgalmi jegyzék)« folyamattal kell kiadni.
63l. cikk
A 63a. cikk szerint működtetett kibocsátásiegység-forgalmi jegyzékek. Kibocsátási egységek átruházása a 63a. cikk szerint működtetett és más kibocsátásiegység-forgalmi jegyzékek üzemeltetői számlái között
(1) A 63a. cikk szerint működtetett kibocsátásiegység-forgalmi jegyzékek a 0-s kezdeti egységtípusú és 4-es kiegészítő egységtípusú kibocsátási egységeket érintő, birtokosi számlák között a számlabirtokos kérésének megfelelően megvalósuló átruházási ügyleteket a következő szabályok szerint bonyolítják le:
a)
az adott kibocsátásiegység-forgalmi jegyzéken belül a IX. mellékletben előírt belső átruházási folyamattal;
b)
a 63a. cikk szerint működtetett két kibocsátásiegység-forgalmi jegyzék között a IX. mellékletben előírt »átvezetés két, a 63a. cikk szerinti kibocsátásiegység-forgalmi jegyzék között« folyamattal;
c)
a 63a. cikk szerint működtetett kibocsátásiegység-forgalmi jegyzék és egy ettől eltérően működtetett kibocsátásiegység-forgalmi jegyzék között a IX. mellékletben előírt »külső átruházás (a 63a. cikk szerinti kibocsátásiegység-forgalmi jegyzék és más kibocsátásiegység-forgalmi jegyzék között)« folyamattal. A személyi számlák birtokosai nem kérhetik 0-s kezdeti egységtípusú és 4-es kiegészítő egységtípusú kibocsátási egységek átruházását nem a 63a. cikk szerint működtetett kibocsátásiegység-forgalmi jegyzékek felé. A közösségi független ügyleti jegyzőkönyv zárol minden olyan ügyletet, amely 0-s kezdeti egységtípusú és 4-es kiegészítő egységtípusú kibocsátási egységek átruházását eredményezné a nem a 63a. cikk szerint működtetett kibocsátásiegység-forgalmi jegyzékek felé.
63m. cikk
A 63a. cikk szerint működtetett kibocsátásiegység-forgalmi jegyzékek. Törlés az 58. vagy a 62. cikk alapján
Az 58. cikkel összhangban végrehajtott törlés vagy megszüntetés, valamint a 62. cikkel összhangban végrehajtott önkéntes törlés során a 63a. cikk szerint működtetett kibocsátásiegység-forgalmi jegyzék kezelője a törlést úgy hajtja végre, hogy a kibocsátási egységeket az 58., illetve a 62. cikkben előírt módon átvezeti a közösségi kibocsátásiegység-forgalmi jegyzék törlési, illetve megszüntetési számlájára.
63n. cikk
A 63a. cikk szerint működtetett kibocsátásiegység-forgalmi jegyzékek. A 2008-2012 közti időszakra és az azt követő időszakokra vonatkozóan leadott kibocsátási egységek és IKCS-k törlése és megszüntetése
(1) 2009. június 30-án és azt követően minden év június 30. napján a 63a. cikk szerint működtetett kibocsátásiegység-forgalmi jegyzék kezelője bizonyos számú, az 52. és az 53. cikk értelmében a Részes Fél számlán lévő kibocsátási egységet és IKCS-t töröl.
A törlendő kibocsátási egységek és IKCS-k száma egyenlő azon leadott kibocsátási egységek teljes számával, amelyek a leadott kibocsátási egységek táblájába a vonatkozó időszak első éve január 1. napjától a következő év május 31. napjáig, illetve az előző év június 1. napjától a rákövetkező év május 31. napjáig bejegyzésre kerültek.
(2) A törlés során a jegyzékkezelő a kibocsátási egységeket és az IKCS-ket - a 2003/87/EK irányelv 11a. cikkének (3) bekezdése szerinti projektekből származó IKCS-k kivételével - a IX. mellékletben előírt »megszüntetés (a 63a. cikk szerinti kibocsátásiegység-forgalmi jegyzék)« folyamattal átvezeti a Részes Fél számláról a közösségi kibocsátásiegység-forgalmi jegyzék adott időszakhoz tartozó megszüntetési számlájára.
63o. cikk
A 63a. cikk szerint működtetett kibocsátásiegység-forgalmi jegyzékek. A 2005-2007 közti időszakra kiadott kibocsátási egységek törlése és helyettesítése
(1) 2008. május 1-jén a. 63a cikk szerint működtetett kibocsátásiegység-forgalmi jegyzékek kezelője a IX. mellékletben előírt kibocsátásiegység-törlési, illetve helyettesítési folyamattal, a következő szabályok szerint bizonyos számú, az általa kezelt kibocsátásiegység-forgalmi jegyzékben szereplő kibocsátási egységet töröl, majd - ha az illetékes hatóság erre utasítja - helyettesít:
a)
a 2005-2007 közti időszakra kiadott kibocsátási egységek száma és az 52. és az 54. cikk alapján az előző év június 30. napja óta leadott kibocsátási egységeknek a törlés és a helyettesítés pillanatában érvényes száma közötti különbséggel egyenlő számú kibocsátási egységet átvezet a 11. cikk (2) bekezdése és a 63i. cikk szerinti birtokosi számlákról a közösségi kibocsátásiegység-forgalmi jegyzék 2005-2007 közti időszakhoz tartozó törlési számlájára;
b)
ha az illetékes hatóság erre utasítja, az illetékes hatóság által megadott számú helyettesítési egységet megegyező számú, a 2008-2012 közti időszakra szóló kibocsátási egység kiadása útján kiad, és e kibocsátási egységek mindegyikéhez a VI. mellékletben előírt elemekből álló egyedi egységazonosító kódot rendel;
c)
a b) pont alapján kiadott helyettesítő egységeket a Részes Fél számláról átvezeti az illetékes hatóság által megadott olyan üzemeltetői és személyi számlákra, amelyekről az a) pont alapján korábban kibocsátási egységeket vezetett át.
63p. cikk
A 63a. cikk szerint működtetett kibocsátásiegység-forgalmi jegyzékek. A 2008-2012 közti időszakra és az azt követő időszakokra kiadott kibocsátási egységek törlése és helyettesítése
(1) 2013. május 1-jén és minden további ötéves időszak első éve május 1. napján a 63a. cikk szerint működtetett kibocsátásiegység-forgalmi jegyzékek kezelője a IX. mellékletben előírt kibocsátásiegység-törlési, illetve helyettesítési folyamattal, a következő szabályok szerint bizonyos számú, az általa kezelt kibocsátásiegység-forgalmi jegyzékben szereplő kibocsátási egységet töröl, majd helyettesít:
a)
az előző ötéves időszakra kiadott kibocsátási egységek száma és az 52. cikk alapján az előző év május 31. napja óta leadott kibocsátási egységek száma közötti különbséggel egyenlő számú kibocsátási egységet átvezet a 11. cikk (2) bekezdése és a 63i. cikk szerinti birtokosi számlákról a közösségi kibocsátásiegység-forgalmi jegyzék adott időszakhoz tartozó törlési számlájára;
b)
az aktuális időszakra 4-es kiegészítő egységtípussal ugyanennyi helyettesítési egységet kiad a Részes Fél számlára, és valamennyi ilyen kibocsátási egységhez a VI. mellékletben előírt elemekből álló egyedi egységazonosító kódot rendel;
c)
a b) pont alapján az aktuális időszakra kiadott kibocsátási egységekből az a) pont szerinti számlákról átvezetett kibocsátási egységek számával megegyező számú kibocsátási egységet a Részes Fél számláról átvezet azokra az üzemeltetői és személyi számlákra, amelyekről az a) pont alapján korábban kibocsátási egységeket vezetett át.”
29.
A 72. cikk a következőképpen módosul:
a)
Az (1) bekezdés a következő mondattal egészül ki:
„E koordinálást követően a központi tisztviselő meghatározza, hogy a Kiotói Jegyzőkönyv szerinti kibocsátásiegység-forgalmi jegyzékrendszerek adatcsereszabványaira vonatkozó funkcionális és műszaki előírások egyes új verzióit a kibocsátásiegység-forgalmi jegyzékrendszereknek és a közösségi független ügyleti jegyzőkönyvnek mely időponttól kezdve kell alkalmazniuk.”
b)
A (2) bekezdés helyébe a következő szöveg lép:
„(2) Ha a kibocsátásiegység-forgalmi jegyzéket új verzióval vagy kiadással kell felváltani, akkor az adott kibocsátásiegység-forgalmi jegyzék új verziója vagy kiadása és a közösségi független ügyleti jegyzőkönyv, illetve az UNFCCC független ügyleti jegyzőkönyve közötti kommunikációs kapcsolatot csak akkor szabad létrehozni és aktiválni, ha a jegyzékkezelők és a központi tisztviselő előbb sikeresen elvégezték a XIII. mellékletben előírt tesztelési eljárásokat.”
c)
A cikk a következő 2a. bekezdéssel egészül ki:
„(2a) A központi tisztviselő rendszeresen értekezletre hívja össze a jegyzékkezelőket, amelyen egyeztetik a változások és a nem várt események kezelésével összefüggő kérdéseket és eljárásokat, valamint a kibocsátásiegység-forgalmi jegyzékek működtetésével és az e rendelet végrehajtásával kapcsolatos egyéb technikai természetű kérdéseket.”
30.
A 73. cikk (1) bekezdésének helyébe a következő szöveg lép:
„(1) A központi tisztviselő és a jegyzékkezelők a III., IV., VIII., IX., X., XI. és XIa. mellékletben előírt, folyamatokkal és számlabirtokosokkal kapcsolatos adatokat 15 évig, vagy ha az később következik be, az ezekkel összefüggő végrehajtási kérdések teljes megoldásáig tárolják.”
31.
Az I., II., III., VI-XIII. és XVI. melléklet e rendelet I. mellékletének megfelelően módosul.
32.
A rendelet kiegészül az e rendelet II. mellékletében található XIa. melléklettel.
2. cikk
(1) Ez a rendelet az Európai Unió Hivatalos Lapjában való kihirdetését követő harmadik napon lép hatályba.
(2) Az 1. cikk 1-4., 6-12., 15., 16., 17., 20., 21. és 27-30. pontjában, az I. melléklet 2., 3., 4., 5.c), 5.e), 5.f), 5.g), 5.i), 6.b), 10., 11., 13.d) i., 13.f) és 13.g) pontjában, valamint a II. mellékletben foglalt rendelkezéseket 2008. február 1-jétől kell alkalmazni.
(3) Az 1. cikk 24. és 26. pontjában, valamint az I. melléklet 13.a), 13.b), 13.c), 13.d) ii., 13.d) iii. és 13.e) pontjában foglalt rendelkezéseket 2009. január 1-jétől kell alkalmazni. Az I. melléklet 13.a), 13.b), 13.c), 13.d) ii., 13.d) iii. és 13.e) pontjában foglalt rendelkezések ugyanakkor 2009. január 1. előtt is alkalmazhatók.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. július 31-én.

Labels: 12
7
20